ሁለት አመት የዘለቀው የህዳሴ ቀበሌ ነዋሪዎች ድምፅ
 “በመብራት መቋረጥ ላለፉት ሁለት ዓመታት በእግራችን የአንድ ሰዓት መንገድ ተጉዘን እህል ለማስፈጨት ተገደናል። እህል ለማስፈጨት የም ንጓዘው በጫካ ውስጥ በመሆኑ በደህንነታችን ላይ ስጋት ደቅኖብናል” በማለት በቤንሻንጉል ጉሙዝ ክልል ፓዊ ወረዳ የህዳሴ ቀበሌ ነዋሪዋ ወይዘሮ ደነቀች ባቲሶ ብሶታቸውን ገልፀዋል።በ2006 ዓ.ም ለጣና በለስ የስኳር ፕሮጀክት ከቀያቸው ተነስተው መብራትን ጨምሮ ሌሎች መሰረተ ልማቶች ባልተሟሉባት በህዳሴ ቀበሌ በቀጣና 35 እንዲሰፍሩ መደረጋቸውን የሚያ ስታውሱት ወይዘሮ ደነቀች፤ አዲስ ሰፋሪዎች በተ ደጋጋሚ አቤቱታ በማቅረባቸው በ2009 ዓ.ም መብራት እንደገባላቸው ተናግረዋል። ይህም በወቅቱ እርሳቸውን ጨምሮ ለብዙዎች ደስታን የፈጠረ እንደነበር ያነሳሉ። በወቅቱ እህል ለማስፈጨት የሰዓታት ጉዞ የመጓዝ የድካም ዘመን በመቋጨቱ ሀሴት ተሰምቷቸው እንደነበርም ያስታውሳሉ። ኩራዝ ከመጠቀም ወጥተው መብራት እየተጠቀሙም ነበር። ‹‹ውሃም ያለ ችግር እናገኛለን›› የሚል ተስፋ ሰንቀው ነበር። በ2010 ዓ.ም ታህሳስ ወር ላይ መብራት ባልታወቀ ምክንያት በመቋረጡ ቢያንስ ለአንድ ዓመት ገደማ ትተውት የነበረውን የአንድ ሰዓት መንገድ በመጓዝ እህል ለማስፈጨት መገደዳቸውን የሚያነሱት ወይዘሮ ደነቀች፤ በአካባቢው የነበረው የንጹህ የመጠጥ ውሃ አቅርቦትም እንደተቋረጠ ይናገራሉ። ይህም ኑሮን እንዳከበደባቸው ያብራራሉ።አቶ ኤርሚያስ ባሻ በዚሁ ቀጣና ነዋሪ ናቸው። ቀጣናው የመብራት ተጠቃሚ መሆን ሲጀምር የቀጣናው ነዋሪዎች ተደራጅተው ወፍጮ ሊተክሉ ቤት አሰርተው የወፍጮ ግዥ ፈጽመው እንደነበር ያነሳሉ። ነገር ግን መብራት በመቋረጡ ምክንያት ለወፍጮ የተገነባው ቤትም ሆነ ወፍጮ አገልግሎት መስጠት እንዳልቻሉ አብራርተዋል። ወፍጮ ለመትከል ተደራጅተው የነበሩ አካላትም ተስፋ በመቁረጥ ላይ ናቸው።በተመሳሳይ ወጣቶች ተደራጅተው ገንዘብ በማሰባሰብ የእንጨት ስራ ለመስራት ማሽኖችን ገዝተው ወደ አካባቢው አምጥተው፤ ተክለው፤ እንደነበር የሚያነሱት አቶ ኤርሚያስ፤ መብራት በመቋረጡ ምክንያት ማሽኖቹን መልሰው መሸ ጣቸውንና የሰበሰቡትንም ገንዘብ መልሰው ለመከ ፋፈል መገደዳቸውን ያብራራሉ። ሌላኛው የቀጣናው ነዋሪ አቶ አብርሃም አየለ እንደሚሉት የራሳቸውን ቆጣሪ ለማግኘት 1700 ብር ከፍለው ቆጣሪ በመጠባበቅ ላይ እያሉ መብራቱ እንደተቋረጠ አንስተዋል። መብራት በመቋረጡ ችግር ውስጥ መሆናቸውን በተደጋጋሚ ለዞንና ለወረዳ አቤቱታ የቀረበ ቢሆንም እስካሁን ግን ምላሽ የሚሰጥ አካል አልተገኘም። በዚህም ምክንያት የአካባቢው ነዋሪ ተስፋ መቁረጡን ያነሳሉ። የህዳሴ ቀበሌ ስራ አስኪያጅ አቶ አድማሱ ቱጩሬ እንደሚሉት፤ ለጣና በለስ የስኳር ፕሮጀክት ከቀያቸው ተነስተው ህዳሴ በተሰኘ ቀበሌ እንዲሰፍሩ ከተደረጉት 900 እማወራዎችና አባዎራዎች መካከል 500 ገደማ የሚሆኑት የሰፈሩባቸው ጎጥ 35 እና ጎጥ ሶስት የሚባሉ አካባቢዎች መብራት ከተቋረጠ ሰነባብቷል። የጎጥ 35 መብራት ከተቋረጠ 2 ዓመት ገደማ ሆኖታል። የጎጥ ሶስት ከተቋረጠ ደግሞ 4 ወር ገደማ አስቆጥሯል። መብራት በመቋረጡ የልማት ተነሺዎቹ ከባድ ኑሮ ለመግፋት መገደዳቸውን የሚያነሱት አቶ አድማሱ በተለይም ወጣቶች ተደራጅተው ወደ ስራ ሊገቡ እንዳልቻሉ አብራርተዋል። ይህም በአካባቢው ለወጣቶች የስራ እድል ለመፍጠር ለታቀደው እቅድ ተግዳሮት ሆኗል። ህብረተሰቡ ቅሬታውን ለሚመለከተው አካል በተደጋጋሚ ቢያቀርብም አሁንም ችግሩ እንዳልተቀረፈ ይናገራሉ።በኢትዮጵያ ኤሌክትሪክ የፓዊ አገልግሎት ማዕከል ኃላፊ ወይዘሮ ሙሉጎጃም ታረቀኝ፤ የመብራት አገልግሎቱ መቋረጡን አምነዋል። ይሁን እንጂ የቀጣና 35 መብራት ከተቋረጠ ሁለት ዓመት እንዳልሞላውና አገልግሎቱ አንድ ዓመት ገደማ መሆኑን ይናገራሉ። የቀጣና ሶስት ከተቋረጠ ደግሞ 4 ወር መሆኑን አመልክተዋል። መብራቱ የተቋረጠው ትራንስፎርመር በመቃ ጠሉ ነው ያሉት ወይዘሮ ሙሉጎጃም፤ የተቃጠለውን ትራንስፎርመር ለመተካት ጥረት ቢደረግም ትራንስፎርመር በተፈለገው ጊዜ ሊገኝ ባለመቻሉ እስካሁን መተካት እንዳልተቻለ አንስተዋል። ትራንስፎርመሮችን ያቀርብ የነበረው ሜቴክ ትራ ንስፎርመሮችን እያቀረበ ባለመሆኑ በጊዜው መተካት እንዳልተቻለ አስታውቀዋል።በአሁኑ ወቅት የጎጥ 35ን ትራንስፎርመር ለመተካት ዝግጅት መደረጉን አንስተዋል። በአንድ ሳምንት ውስጥ ትራንስፎርመሩ እንደሚተካ የተና ገሩት ኃላፊዋ የቀጣና ሶስት ግን በአጭር ጊዜ ውስጥ ይተካል የሚል እምነት እንደሌላቸው እና ወረፋ ሊጠብቁ እንደሚገባ አመልክተዋል።አዲስ ዘመን ጥር 21/2012መላኩ ኤሮሴ